### Beslutningstema

Det skal besluttes, om Kommuneplantillæg nr. 129-410 skal sendes i offentlig høring i 8 uger sammen med forslag til Lokalplan nr. 162-410 for bevægelsesområdet i Toftlund. Forslag til lokalplan for bevægelsesområdet bliver behandlet sideløbende på Teknik- og Miljøudvalget. Planforslagene har samme afgrænsning og skal behandles som ét dagsordenspunkt i Økonomiudvalget og Kommunalbestyrelsen.

### Sagsfremstilling

I forbindelse med masterplanen for bevægelsesområdet i Toftlund og det nye halprojekt inden for området, er der blevet udarbejdet et forslag til Lokalplan nr. 162-410 og Kommuneplantillæg nr. 129-410.

Kommuneplantillægget har til formål at muliggøre vedtagelse af forslag til Lokalplan nr. 162-410, der skal være med til at realisere masterplanen for bevægelsesområdet i Toftlund og det nye halbyggeri i området. Kommuneplantillægget ændrer mindre forhold i eksisterende ramme for bevægelsesområdet i forhold til bygningshøjder og anvendelsesmuligheder. Derudover føres et mindre kommuneplanrammeområde ind under førnævnte ramme hvorved den mindre ramme udgår.

I forbindelse med udarbejdelse af forslaget til Kommuneplantillæg nr. 129-410 er der foretaget en screening i henhold til lov om miljøvurdering af planer og programmer og af konkrete projekter (VVM). Screeningen konkluderer, at de mulige tiltag vurderes til ikke at give anledning til miljøpåvirkninger, der skal undersøges nærmere i en miljøvurdering. Der er derfor truffet beslutning om, at der ikke skal udarbejdes en miljøvurdering. Denne beslutning har været i forhøring ved berørte myndigheder, som ikke har haft bemærkninger til dette. Screeningen er vedlagt som bilag til kommuneplantillægget.

Parallelt med forslaget til kommuneplantillægget behandler Teknik- og Miljøudvalget et forslag til Lokalplan nr. 162-410 for bevægelsesområdet i Toftlund.

### Lovgrundlag

Planloven

### Indstilling Fagchefen for Plan og Udvikling indstiller,

|  |  |
| --- | --- |
| at | Kommuneplantillæg nr. 129-410 sendes i offentlig høring i 8 uger, og |
| at | indstillingen videresendes til Økonomiudvalget og Kommunalbestyrelsen. |

### Beslutning

Indstillingen anbefales.